## Naputak o načinu pečaćenja radi izvršenja rješenja inspektora rada

### NN 2/1997 (9.1.1997.), Naputak o načinu pečaćenja radi izvršenja rješenja inspektora rada

# **MINISTARSTVO RADA I SOCIJALNE SKRBI**

Na temelju članka 26. stavka 6. Zakona o inspekciji rada ("Narodne novine"
broj 59/96 i 94/96 nastavno: Zakon) ministar rada i socijalne skrbi donosi

## **NAPUTAK**

### **O NAČINU PEČAĆENJA RADI IZVRŠENJA RJEŠENJA INSPEKTORA RADA**

1. Ovim naputkom propisuje se način pečaćenja radi izvršenja rješenja
inspekcije rada o zabrani uporabe oruđa za rad s povećanim opasnostima,
mjesta rada te radnih prostorija i prostora (nastavno: sredstva rada) dok
se ne otklone nedostaci ili dok traju okolnosti zbog kojih je neposredno
ugrožen život odnosno zdravlje zaposlenika (čl. 23. st. 1. t. 4. i st.
3. Zakona), kao i način pečaćenja ulaza u poslovne prostorije ili drugih
sredstava rada, radi izvršenja rješenja kojim inspekcija rada poslodavcu
privremeno zabranjuje obavljanje djelatnosti do pravomoćnosti rješenja
o prekršaju (čl. 26. st. 2., 3. i 5. Zakona).

2. Rješenjem inspekcije rada iz točke 1. ovoga naputka poslodavcu se
uz odgovarajuću zabranu nalaže i da isprazni poslovne prostorije koje se
pečate od svih roba koje bi se za vrijeme trajanja privremene mjere mogle
pokvariti, kao i da poduzme sve druge potrebne mjere sigurnosti i zaštite
u poslovnim prostorijama i na sredstvima rada. Ako poslodavac nije vlasnik
poslovnih prostorija odnosno sredstava rada, rješenje iz točke 1. ovoga
naputka u pravilu se dostavlja na znanje i vlasniku poslovnih prostorija
odnosno sredstava rada.

3. Pečaćenje se vrši na najpogodniji način tako da se sredstva rada
i poslovne prostorije ne mogu koristiti, a da se prethodno ne povrijedi
službeni pečat ili znak koji je inspektor rada stavio izvršavajući rješenje
iz točke 1. ovoga naputka.

4. Za pečaćenje ulaza u poslovne prostorije u pravilu se koristi hladni
pečatni vosak sa špagom (jamstvenikom) ili samoljepljivom vrpcom sa znakom
i nazivom tijela koje vrši pečaćenje i žig Ministarstva rada i socijalne
skrbi.

5. Za pečaćenje sredstava rada mogu se koristiti sredstva pečaćenja
iz točke 4. ovoga naputka ili žica sa olovnom plombom i kliještima ili
pak lokot, ovisno o ocjeni inspektora rada kojim sredstvima pečaćenja je
tu radnju pogodnije izvršiti.

6. Nakon što je obavio radnju pečaćenja ulaza u poslovne prostorije
odnosno sredstava rada poslodavca, inspektor rada u pravilu na vidnome
mjestu zapečaćenih ulaznih vrata ili zapečaćenih sredstava rada postavlja
primjerak rješenja iz točke 1. ovoga naputka, te pisano upozorenje o krivičnom
djelu skidanja i povrede službenog pečata ili znaka (članak 193. Krivičnog
zakona Republike Hrvatske).

7. Upozorenje o krivičnom djelu skidanja i povrede službenog pečata
ili znaka sadrži:

- u zaglavlju - naziv tijela koje je izvršilo pečaćenje,

- u središnjem dijelu - krupnijim slovima ispisane riječi "UPOZORENJE
- KRIVIČNO DJELO SKIDANJA I POVREDE SLUŽBENOG PEČATA ILI ZNAKA (članak
193. Krivičnog zakona Republike Hrvatske)", a zatim je ispod tih riječi
ispisan sadržaj odredaba članka 193. Krivičnog zakona Republike Hrvatske,

8. Ako je iz opravdanih razloga (primjerice radi otklanjanja kvara na
instalacijama ili radi poduzimanja nekih drugih radnji u svezi sa sigurnošću,
zaštitom okoliša ili sprečavanjem nastanka štete) nakon pečaćenja, a prije
isteka privremene mjere potrebno nakratko otpečatiti poslovne prostorije
ili sredstva rada, to će, uz odgovarajuću službenu zabilješku, obaviti
tijelo koje je izvršilo pečaćenje.

9. Nakon što inspekcija rada utvrdi da su otklonjeni nedostaci ili da
su prestale okolnosti zbog kojih je neposredno ugrožen život, odnosno zdravlje
zaposlenika ili pak nakon što je rješenje o prekršaju, do čije pravomoćnosti
je poslodavcu privremeno zabranjeno obavljanje djelatnosti, postalo pravomoćno,
uz prethodno obavješćivanje poslodavca, vrši otpečaćivanje ulaza u poslovne
prostorije odnosno sredstava rada.

10. Ovaj naputak stupa na snagu osmoga dana od dana objave u "Narodnim
novinama".

Klasa: 115-01/96-01/23
Urbroj: 524-01-96-1
Zagreb, 20. prosinca 1996.

Ministar
**Joso Škara,** v. r.

Naputak, NN 2/1997-35